
Det er med stor beklagelse vi konstaterer at Jens Pedersen er fratrådt som ledende overlæge på 
anæstesiologisk afdeling. Dette er sket efter en enig overlægegruppe på Herning matriklen har 
udtryk deres mistillid til Jens som leder af afdelingen. 

Vi vil med dette brev give udtryk for at afdelingens yngre læger ikke deler denne mistillid og 
samtidig udtrykke vores store bekymring for konsekvensen af Jens' afgang. 

Vi har altid oplevet Jens som en dygtig og imødekommende leder, der har bakket op om faglige 
initiativer og været interesseret i forbedring af uddannelsen på afdelingen. Beslutninger i 
lægegruppen er taget på åbne lægemøder og bagefter skriftligt refereret. 

Det er vores oplevelse at Jens har haft visioner om at udvikle afdelingen med særligt fokus på at 
højne det faglige niveau. Den ledende overlæge har efter vores opfattelse taget følgende 
initiativer: 

1. Der er indført en åben politik på afdelingen med månedlige lægemøder hvor både yngre 
læger og overlæger har mulighed for at diskutere problemer og nye tiltag. Denne politik er 
nu ikke-eksisterende efter at overlæge gruppen på det seneste har aflyst fælles 
lægemøder. Vi føler derfor at vi er blevet frataget muligheden for at ytre os, med deraf 
manglende medindflydelse på afdelingens beslutningsprocesser. 

2. Initiativer der i væsentlig grad har forbedret afdelingens undervisning. 

3. Initiativ til at forbedre organisationen omkring traume- og akutmodtagelse. 

4. Initiativ til at yngre læger i hoveduddannelse kan deltage præhospital ordningen. 

5. Organisatoriske tiltag til at udvikle vores service indenfor ortopædisk anæstesi med 
nerveblokader. 

6. Initiativ til at anæstesilægerne skal forestå det præoperative tilsyn på de elektive patienter. 
Lægeligt præoperativt tilsyn er en kerneydelse indenfor vores speciale og foregår på alle 
andre anæstesiafdelinger i landet. Denne funktion er tidligere blevet varetaget af 
anæstesisygeplejersker. 

Det skal understreges at ovennænte væsentlige tiltag har Jens formået at initiere i en kort 
ansættelsesperiode og det synes vi er godt gået ! Det vidner om en leder med visioner der prøver 
at omsætte dem til virkelighed. 



Med overlægegruppens mistillid til den ledende overlæge må man konstatere at overlægegruppen 
set ud fra vores synspunkt, ikke ønsker forandring eller udvikling. En sådan indstilling kan 
selvfølgelig få store konsekvenser for uddannelsen af yngre læger, herunder uddannelsen af 
speciallæger. Vi må derfor udtrykke betænkelighed ved afdelingens potentiale i uddannelse af 
speciallæger. 

Vi forudser at afgangen af den ledende overlæge kan medføre problemer med rekruttering af 
yngre læger. Nuværende og kommende speciallæger har tidligere givet udtryk for lyst til at 
fortsætte på afdelingen efter endt hoveduddannelse eller at vende tilbage til afdelingen efter 
ophold på et universitetshospital. Grundlæggende fordi vi ser store muligheder i afdelingen og har 
oplevet en ledelse med visioner og lyst til faglig udvikling. Med baggrund i afdelingens nuværende 
situation med manglende mulighed for videreudvikling kan det være svært at finde argumenter for 
at ønske sig en fast stilling på anæstesiafdelingen i Herning. 

Vi vil endvidere rette kritik mod forløbet i forbindelse med Jens Pedersen fratræden som ledende 
overlæge. Vi finder det er kritisabelt at man ikke umiddelbart fra overlægernes side tog initiativ til 
at informere afdelingens yngre læger, da nyheden var blevet lækket. 

Der påhviler således en stor opgave for den kommende ledende overlæge med videreudvikling af 
afdelingen samt at vise vilje til ændringer, specielt på uddannelsesområdet. 

Vi håber at den kommende ledende overlæge vil forstå alvoren i og omfanget af de tiltag der efter 
vores mening skal til for at skabe en afdeling med et godt og ordentligt fagligt miljø. 

